冠軍賽馬日 連達文變東瀛刺客
2024年04月15日 09:53
東網電視
更多新聞短片
連達文於今年冠軍賽馬日為3匹日本代表效力。(圖片:Getty Images)
嚟緊月尾嘅今季最後高潮冠軍賽馬日,3場一級賽嘅獲選馬匹名單早前已經公布,雖然並沒有澳洲代表來港挑戰,但唔代今屆冠軍賽馬日並無澳洲勢力,事關近年都算炙手可熱嘅澳洲好手連達文,就得到日本重用,佢將會夥拍3匹東瀛賽駒出戰3場G1,分別係策騎「旭日朗途」跑主席短途獎,夥拍去年遠征澳洲贏金鷹錦標嘅「大宴重酬」角逐冠軍一哩賽,同埋為應屆香港盃季軍「滂薄無比」效力,出戰女皇盃,今次亦係後駒第3度來港上陣。
至於兩位以香港為基地嘅澳洲騎師亦於冠軍賽馬日獲得實力坐騎,當中潘頓除咗夥拍應屆打吡冠軍「大至尊」跑女皇盃,亦會繼續為「永遠美麗」效力角逐冠軍一哩賽,而主席短途獎就會策騎「威力奔騰」。而艾道拿於今年冠軍賽馬日則得到告東尼重用,分別為「加州星球」、「美麗同享」及「錶之五知」效力。
另外,去年攻下藍鑽石錦標,由希斯訓練嘅「禾道小子」,已入選今屆主席短途獎,似乎亦有意以這場G1作為此駒在港地標戰。